Bugun, 16 oktabr kuni Afg‘oniston muvaqqat hukumati rahbarining o‘rinbosari vazifasini bajaruvchi, etnik o‘zbek Abdul Salam Hanafiy boshchiligidagi delegatsiya Termiz shahriga tashrif buyurdi. Tashrif O‘zbekiston tashqi ishlar vaziri Abdulaziz Komilovning 2021 yil 7 oktyabrda Afg‘onistonga amaliy tashrifi chog‘ida erishilgan kelishuvlarni amalga oshirishga bag‘ishlanadi. Bu haqda TIV rasmiy vakili Yusufbek Qobuljonov xabar berdi. Muzokaralarda O‘zbekiston tomoniga bosh vazir o‘rinbosari – investitsiyalar va tashqi savdo vaziri Sardor Umrzoqov boshchilik qiladi. Avgust oyida Afg‘oniston Islom Respublikasi qulab, mamlakat “Tolibon” nazoratiga o‘tdi. 7 oktabr kuni O‘zbekiston tashqi ishlar vaziri Abdulaziz Komilov boshchiligidagi delegatsiya Kobulga borib, Afg‘oniston Islom Amirligi tashqi ishlar vaziri v.b. Mavlaviy Amir Xon Muttaqiy bilan uchrashuv o‘tkazgan edi.